Resolució de 21 de juliol de 2015, d'estimació de la Reclamació 65/2016
Funcions professionals que corresponen al lloc de treball Cap de Recursos Humans.
Sembla exigible jurídicament que l'Ajuntament disposi de la informació necessària per donar resposta a la sol·licitud de la relació detallada de funcions i potestats de decisió en matèria de personal de la Cap de Recursos Humans, i si no la té és exigible que així ho manifesti expressament.
Ajuntament, Personal, Relació de llocs de treball, Informació pública.
El dret d'accés a la informació pública pot tenir per objecte qualsevol informació que estigui en poder de l'Administració sol·licitada, sens perjudici dels límits que hi puguin concórrer.
La informació sol·licitada per aquesta Reclamació (relació detallada de les funcions i la potestat de decisió relatives a l'administració de Recursos Humans i a les Relacions Laborals que són competència del lloc de treball 1657 –Cap de Recursos Humans) és informació pública que, en bona lògica, es pot suposar en poder de l'Ajuntament de Rubí, i no sembla que hi concorri cap límit d'accés (en tot cas, l'Ajuntament no n'ha al·legat cap i la GAIP no n'aprecia cap d'ofici).
Per tant, si és informació pública i no hi concorren límits d'accés, està clar el dret de la persona reclamant a obtenir-la, i més encara si tenim en compte que, atesos els antecedents, aquest dret ja li hauria estat reconegut per estimació presumpta produïda per silenci administratiu positiu, ja que l'Ajuntament no hauria donat resposta expressa a la sol·licitud d'informació al cap d'un mes d'haver estat formulada (articles 33 i 35 de la Llei 19/2014, del 29 de desembre, de transparència, accés a la informació pública i bon govern, LTAIPBG).
Certament, la resposta donada per l'Ajuntament ("les funcions del lloc de treball 1657 són les habituals d'un lloc de Cap de Recursos humans d'un Ajuntament mitjà") no proporciona la informació demanada; pràcticament es podria dir que no proporciona cap mena d'informació.
No es pot descartar que aquest fet pugui ser degut a que l'Ajuntament no la té, aquesta informació, ja que en el mateix comunicat que proporcionava aquesta resposta pràcticament buida de contingut, satisfeia dues altres sol·licituds d'informació de la mateixa persona (Reclamacions 66 i 67/2016).
Naturalment no es pot pretendre que l'Administració doni informació que no té en el seu poder, de manera que aquest podria ser un motiu legítim per no atendre la sol·licitud corresponent.
Tanmateix, també cal valorar fins a quin punt hi pot haver una determinació jurídica que obligui l'Ajuntament a tenir la informació sol·licitada.
L'article 29 del Decret 214/1990, de 30 de juliol, pel qual s'aprova el Reglament del personal al servei de les entitats locals (RPL), estableix que la relació de llocs de treball (RLT) inclou la totalitat dels existents a l'ens local corresponent i que mitjançant les RLT "s'assignen les funcions i comeses que ha de realitzar el personal que ocupa els respectius llocs de treball"; si no ho fa l'RLT, "l'assignació d'atribucions als llocs de treball, si manca l'organigrama, pot fer-se per decret de l'alcalde", i d'aquesta manera també es poden assignar les funcions específiques.
Segons l'article 30 RPL, per a cada lloc de treball s'han d'indicar, almenys, entre altres dades, "la denominació del lloc i el seu enquadrament orgànic" i "les característiques essencials del lloc, incloent, si s'escau, les funcions específiques atribuïdes".
Dels preceptes citats es pot concloure que, bé per l'RLT, o bé per decret de l'alcaldia, s'han d'assignar les funcions, atribucions i comeses de cada lloc de treball.
Aquesta assignació, a més a més, si el lloc o el seu titular ostenten o exerceixen funcions que comporten una certa responsabilitat, com segurament és el cas del cap de recursos humans, també és exigible, directament o indirecta, en base a diversos preceptes de la legislació de procediment administratiu (com ara els articles 12 i 41 de la Llei 30/1992, de 26 de novembre, de règim jurídic de les administracions públiques i del procediment administratiu comú).
En conclusió, sembla exigible jurídicament que l'Ajuntament de Rubí disposi de la informació necessària per poder donar una resposta molt més satisfactòria que la donada a la sol·licitud d'informació objecte d'aquesta Reclamació, i en conseqüència la persona reclamant tindria dret a obtenir-la.
En tot cas, si malgrat les consideracions fetes als paràgrafs anteriors l'Ajuntament de Rubí no disposa d'una relació detallada de les funcions i la potestat de decisió relatives a l'administració de Recursos Humans i a les Relacions Laborals que són competència del lloc de treball 1657, és exigible que com a mínim ho manifesti formalment així, i d'aquesta manera la persona reclamant podrà emprendre les actuacions que consideri pertinents si creu que per aquesta causa l'Ajuntament incompleix obligacions establertes per l'ordenament jurídic (la GAIP s'ha pronunciat en aquest mateix sentit a la seva Resolució de 13 de juliol de 2016, d'estimació de la Reclamació 72/2016, entre altres).
Sobre la base dels antecedents i fonaments jurídics exposats, el Ple de la GAIP, en la sessió de 21 de juliol de 2016, resol per unanimitat:
Barcelona, 21 de juliol de 2016